પછીનો મારો વિમાનપ્રવાસ મારા અનુભવમાં પરોવાવા કરતાં બીજાના અનુભવમાં પરોવાની મારી મજાને ખાતર યાદગાર બન્યો. મુંબઈમાં કોઈ કાર્યક્રમ. હું અને ચિનુ મોદી મુંબઈ જવાના હતા. ચિનુનો આ પહેલો વિમાનપ્રવાસ હતો. અને એનો હું સાક્ષી હતો. ચિનુને ગજબ ગભરાટ. એ વખતે તો ઍરપૉર્ટ પહોંચાડવા માટે બસ ચાલુ- બસે અમને સવારના પહોરમાં ઍરપૉર્ટ પર ખડકી દીધા. અમે પ્લેનમાં ગોઠવાયા. બારીની બેઠક માગી. ચિનુ બારી પાસે, હું ચિનુ પાસે, ચિનુ બારી બહાર જુએ, હું ચિનુને જોઉં, એના કૌતુકને જોઉં- આ પ્રાણાન્તરનો પ્રવાસ હતો.